Susan Coetzer wys jou dalk elke slegte situasie ‘n lekkerte ook het, met haar Bybeldagboek oor Smarties.
Geen pakkie Smarties sal ooit weer dieselfde proe na Smarties vir die Siel nie! Dié geliefde, helderkleurige, mini tjoklits is van groter waarde vir vroue as net kortstondige plesier op die tong.
Elke Smartie-lekkertjie het ’n harde buitekant en ’n sagte binnekant. Om by die sagte tjoklit hart te kom, moet ’n mens eers die harde rand verwyder ... Net soos in Esegiël 36:26-27 waarin God belowe dat Hy die kliphart uit ons liggaam sal haal en ons ’n hart van vleis gee.
Die klipharde kant van ’n Smartie dui op al die blokkasies van mense se kant af na God se sagte tjoklithart. Die 8 kleure is simbole van die twee kante van die menshart: die klipharde sondige kant wat Hy wil verwyder met Sy Gees, asook die sagte Goddelike kant waar Hy teenwoordig is.
Susan Coetzer vermeng op haar unieke manier insigte oor God met praktiese voorstelle, jumor met vertellings uit haar eie struggle met haar sondige natuur. Bowendal bemoedig sy vroue wat met al die uitmergelende eise van die wêreld stoei, met haar vordering en oorwinning onder Sy Leiding.
SUSAN COETZER is geliefd as aktrise, skrywer en veral as motiveringspreker. Smarties vir die siel het juis ontstaan as ’n inspirerende praatjie op FINESSE tydskrif se bootreis. Susan het die gawe om jou in te trek met haar humoristiese manier van storievertel. Wat haar so gewild maak is die egtheid van haar hart en dat sy nie voorgee wat sy nie is nie.
Los die bagasie agter jou
Ek maak my los van wat agter is en strek my uit na wat voor is. Ek span my in om by die wenstreep te kom, sodat ek die hemelse prys kan behaal … Filippense 3:13-14
Bruin Smartie: Harde buitekant: geestelike hardlywigheid. Sagte binnekant: gesonde geestelike opelyf.
D is die eerste dag, die eerste dag van die res van jou lewe. Voel jy nuut? Voel jy doelgerig, vol krag en lus vir die jaar se uitdagings en verrassings? Is jy lus om ’n groter Ligdraer te word? Of is daar iets wat soos ’n baksteen in jou maag lê, iets wat jou afrem en jou blydskap steel as jy daaraan dink?
Tel ’n bruin Smartie op en bekyk die kleur. Waaraan herinner dit jou? Die bruin kleur laat my aan ou poef dink – aan hardlywigheid. Ek reis dikwels met optredes en eet dan allerhande verkeerde goed soos pizzas en Coke. Dan raak ek fisiek hardlywig. Ek het kringe onder die oë, hoofpyn en ’n gebrek aan energie en blydskap. Ek voel soos ’n lappop op die ashoop.
Op geestelike vlak is die bruin Smartie vir my simbool van onvergewensgesindheid – diep weggesteekte woede wat jy in jou gees gestoor hou. En nes ou poef sleg is vir jou fisieke welstand, is emosionele poef ongesond vir jou gees. Dit vertroebel jou potensiaal. Gooi ’n bietjie daardie Smartie in ’n botteltjie water en skud dit ’n paar keer. Kyk hoe lyk dit. Vuil verby ...
Dis hoe ’n bitter gees lyk – ’n hart wat vol ou koeie in die sloot is. Terwyl jy bly herkou aan die negatiewe dinge in jou verlede, bly jy geestelik hardlywig. Dan word jou geestelike groei versper.
Kyk vandag diep in jouself in. Wat is daardie bitter emosionele lagie om jou hart wat nie meer nut het nie, wat jy moet wegspoel om hierdie jaar ’n ware Ligdraer te wees?
Here, leer my om nie meer terug te kyk na dit wat verby is nie. Help my om die swaar tas vol klippe by U neer te sit.
You're reviewing: Smarties Vir Die Siel (Sagteband)
365 Wyshede Uit Die Pen Van Susan Coetze…